ผู้ว่าราชการกรุงเทพมหานคร นำคณะผู้บริหารและประชาชนจำนวนมาก ร่วมพิธีทำบุญตักบาตรเนื่องในวันขึ้นปีใหม่
ผู้ว่าราชการกรุงเทพมหานคร นำคณะผู้บริหารและประชาชนจำนวนมาก ร่วมพิธีทำบุญตักบาตรเนื่องในวันขึ้นปีใหม่ พลตำรวจเอก อัศวิน ขวัญเมือง ผู้ว่าราชการกรุงเทพมหานคร ประธานพิธีทำบุญตักบาตรเนื่องในวันขึ้นปีใหม่ (1 มกราคม 2563) แด่พระสงฆ์ จำนวน 69 รูป โดยมีคณะผู้บริหาร ข้าราชการกรุงเทพมหานครและประชาชนจำนวนมากที่พร้อมใจกันแต่งกายด้วยชุดขาวเข้าร่วมพิธี ณ พลับพลาพิธี ลานคนเมือง ศาลาว่าการกรุงเทพมหานคร เพื่อความเป็นสิริมงคลเนื่องในวันขึ้นปีใหม่และถวายเป็นพระราชกุศล แด่พระบาทสมเด็จพระเจ้าอยู่หัว และพระบรมวงศานุวงศ์ทุกพระองค์ ภายในงาน ผู้ว่าราชการกรุงเทพมหานคร ได้จุดธูปเทียนบูชาพระรัตนตรัย จากนั้นมีการประกอบพิธีสวดเจริญพระพุทธมนต์ ก่อนนำข้าราชการและประชาชน ร่วมกันทำบุญตักบาตร อาหารแห้งแด่พระสงฆ์ภายหลังเสร็จพิธี ผู้ว่าราชการกรุงเทพมหานคร กล่าวว่า ถือว่าเป็นการเริ่มต้นปีใหม่ ส่งท้ายปีเก่าที่ดีด้วยการทำบุญตักบาตรเพื่อความเป็นสิริมงคลให้กับชีวิต พร้อมฝากถึงประชาชนด้วยว่า ขอให้มีแต่สิ่งที่ดีเข้ามาในชีวิตตั้งแต่วันนี้เป็นต้นไป โดยหลังจากนี้กรุงเทพมหานคร จะสานต่อนโยบายที่ยังดำเนินการไม่แล้วเสร็จ เช่น การปลูกต้นไม้เพื่อเพิ่มพื้นที่สีเขียว  การพัฒนาปรับภูมิทัศน์ ทำความสะอาดบริเวณลำน้ำคูคลอง  การจัดทัศนียภาพบริเวณพื้นที่กรุงเทพมหานครให้มีความสวยงาม  และจะเพิ่มมาตรการการจัดการสายสื่อสารบริเวณถนนที่ไม่เป็นระเบียบทั้งทางสายหลักและสายรอง ให้มีความเป็นระเบียบเรียบร้อยและปลอดภัยกับประชาชนมากขึ้น เส้นทางทั้งหมดจำนวน 2,450 กิโลเมตร โดยคาดว่าจะดำเนินการแล้วเสร็จภายในปี 2564 นอกจากนี้ ผู้ว่าราชการกรุงเทพมหานคร ได้ปล่อยขบวนรถในกิจกรรมพาผู้สูงอายุไหว้พระขอพร เสริมความเป็นสิริมงคลต้อนรับปีใหม่ 2563 โดยนำผู้สูงอายุจากบ้านบางแค 2 จำนวน 60 คน ไหว้พระขอพรตามวัดต่างๆ ได้แก่ วัดเทพศิรินทราวาส ราชวรวิหาร วัดมกุฏกษัตริยารามราชวรวิหาร  วัดอนงคารามวรวิหาร และวัดพิชัยญาติการามวรวิหาร พร้อมจัดวิทยากรบรรยายให้ความรู้เรื่องเส้นทางการท่องเที่ยวและวัดที่นำชมแก่ผู้เข้าร่วมกิจกรรมด้วย